b"\n_START_ARTICLE_\nFantasia rom\xc3\xa0ntica\n_START_PARAGRAPH_\nLa fantasia rom\xc3\xa0ntica \xc3\xa9s un g\xc3\xa8nere de la literatura fant\xc3\xa0stica que usa les convencions de la novel\xc2\xb7la sentimental, centrant l'inter\xc3\xa8s de la hist\xc3\xb2ria en una relaci\xc3\xb3 d'amor en un marc de fantasia, usualment en un entorn que recorda a l'edat mitjana. Apareix com a g\xc3\xa8nere independent a partir dels anys 60 del segle XX.\n_START_SECTION_\nCaracter\xc3\xadstiques\n_START_PARAGRAPH_\nLes obres de fantasia rom\xc3\xa0ntica se centren en el descobriment de l'amor per part dels protagonistes, que solen ser personatges marginats de la societat o amb una infantesa dura. Aquests aprenen que tenen poders m\xc3\xa0gics i els usen per assolir l'\xc3\xa8xit, incloent la conquesta de la persona estimada. La trama pren molts elements del conte de fades, com ara el bosc, el personatge que ajuda el protagonista, el regne que cal conquerir o desencantar i l'enginy i virtuts naturals com a via per aconseguir els objectius, en contrast amb la for\xc3\xa7a dels enemics o present a altres subg\xc3\xa8neres de fantasia m\xc3\xa9s \xc3\xa8pics._NEWLINE_La relaci\xc3\xb3 entre la parella \xc3\xa9s un dels eixos de la hist\xc3\xb2ria i no solament el premi final, fet que diferencia la fantasia rom\xc3\xa0ntica dels contes de fades. Mentre passen aventures, els dos amants han de con\xc3\xa8ixer l'altre i superar obstacles (socials o b\xc3\xa9 la indifer\xc3\xa8ncia inicial d'un dels dos). Aquest coneixement mutu pot incloure tamb\xc3\xa9 el domini de les habilitats m\xc3\xa0giques, que s\xc3\xb3n vistes com quelcom positiu i lligades a la natura, i no com la bruixeria._NEWLINE_Les parelles no han de ser necess\xc3\xa0riament humanes, sin\xc3\xb3 que apareixen monstres i criatures de la mitologia com a personatges, o b\xc3\xa9 \xc3\xa9ssers humans que canvien per un encanteri a una d'aquestes criatures. Els monstres, per\xc3\xb2, estan presentats des d'una \xc3\xb2ptica positiva, fent \xc3\xa8mfasi en la incomprensi\xc3\xb3 de la societat davant la seva difer\xc3\xa8ncia, una difer\xc3\xa8ncia que l'hero\xc3\xafna \xc3\xa9s capa\xc3\xa7 de no tenir en compte per fixar-se en el car\xc3\xa0cter de l'estimat. La pres\xc3\xa8ncia de vampirs, fades, genis, b\xc3\xa8sties i ogres \xc3\xa9s, doncs, una constant del g\xc3\xa8nere._NEWLINE_Els personatges acostumen a haver de rec\xc3\xb3rrer un cam\xc3\xad fins a arribar al seu dest\xc3\xad, on s'enfronten a la prova final que permet el seu amor etern. Durant aquest cam\xc3\xad poden succeir diverses aventures i encontres sentimentals. Les escenes de sexe expl\xc3\xadcit s\xc3\xb3n freq\xc3\xbcents quan els llibres de fantasia rom\xc3\xa0ntica estan destinats a adults, no tant en el seu vessant de literatura juvenil, on s\xc3\xad que poden apar\xc3\xa8ixer per\xc3\xb2 petons i declaracions d'amor. El cam\xc3\xad \xc3\xa9s el que permet aprofundir en el marc f\xc3\xadsic i cronol\xc3\xb2gic de la hist\xc3\xb2ria._NEWLINE_El grau de fantasia pot diferir molt entre els llibres, en alguns \xc3\xa9s nom\xc3\xa9s una ornamentaci\xc3\xb3 o un tret dels personatges i en d'altres \xc3\xa9s part substancial de la trama. En canvi, la hist\xc3\xb2ria amorosa sempre \xc3\xa9s central al desenvolupament de la hist\xc3\xb2ria. Tamb\xc3\xa9 \xc3\xa9s fonamental el paper atorgat a la dona, altament protagonista, amb l'an\xc3\xa0lisi dels seus sentiments i potencialitats."